Video: Chameleon in skreeusnaakse Buffelsfontein-advertensies | Maroela Media
Video: Chameleon in skreeusnaakse Buffelsfontein-advertensies
Buffelsfontein-brandewyn is 'n pleister vir leed, 'n koue lappie op 'n koorsige voorkop, en ouma se lamsboud in die oond. En boonop sal dit selfs die seer van 'n onbeantwoorde liefdesbrief lawe. Só sê die manne van Buffelsfontein.
Sosialemediagebruikers is gaande oor dié manne se twee advertensies om hul jongste produk te bemark.
In dié advertensies, in egte Buffelsfontein-styl, tree die akteur en sanger Chris Chameleon teenoor Meyer le Roux, 'n stigter van Buffelsfontein-baardolie, in twee afsonderlike situasies teenoor mekaar op: In die eerste advertensie herrys Le Roux as't ware uit die dood vir 'n laaste knertsie en in die tweede advertensie verander 'n enkele teug aan dié brandewyn vir Chameleon van 'n Engelsman na 'n stoere Afrikaner.
"Ons het verwag die ontvangs daarvan gaan positief en groot wees," vertel Le Roux Vrydag aan Maroela Media. "Maar niks kon voorspel dat dit só groot sal wees soos dit wel is nie. Ons is vyf mense wat konstant e-posse en boodskappe en kommentare beantwoord. Ons is geweldig dankbaar vir die ondersteuning."
Die manne van Buffelsfontein-baardolie wik en weeg nou al vir "so twee jaar lank" om hul eie brandewyn te maak. Maar dit moes 'n régte brandewyn wees, sê Le Roux, nie sommer 'n gegeurde watertjie nie. "Halewood Suid-Afrika het ons so 'n tydjie gelede genader en gevra of ons nie 'n projek saam met hulle wil aanpak nie," sê hy. "Ons het gedink dis die ideale geleentheid om die brandewyn-idee te laat bewaarheid aangesien hulle ook die kapasiteit het om dit te versprei."
Oor dié drankie sê hy: "Die brandewyn lawe die seer van duur diesel en 'n lammer wat in jou suiping verdrink. Dis reën op 'n sinkdak, die reuk van buskruit uit 'n slot-aksie en 'n land vol mielieplante wat gelyk deur die grond breek. Dis gemaklike vellies, geelvetbiltong en damswem in Desember. Dit rank deur jou binneste soos 'n DJ Opperman-gedig en die hoendervleis as jy daai plastiek van 'n splinternuwe trekker se sitplek trek."
Mense met droë kele kan reeds hul eie Buffelsfontein-brandewyn bestel op Buffelsfontein se amptelike webwerf. Vir meer inligting besoek ook hul Facebook-blad.